## La Generalitat adapta el manual de bones pràctiques que permet la retirada ‘excepcional’ d’arribatges de posidònia per a garantir la seguretat i la salut en les platges

*** La Conselleria de Medi Ambient habilita als ajuntaments l’adopció d’esta mesura extraordinària fins al 15 de setembre, sempre que l’acumulació supere els 10 centímetres d’altura i 1,5 metres d’amplària
* La mesura permet l’harmonització d’un ús saludable de la platja amb la prioritat necessària de la seua conservació i cura**

La Conselleria de Medi Ambient, Infraestructures i Territori ha realitzat una adaptació del manual de bones pràctiques per a retirar restes de posidònia oceànica i algueró ateses les necessitats i les singularitats d’alguns municipis.

D’esta manera, es permet, amb caràcter excepcional, la retirada d’estes espècies per motius de seguretat i salut en platges naturals exclusivament durant el període del 15 de juny al 15 de setembre, sempre que l’acumulació supere els 10 centímetres d’altura i 1,5 metres d’amplària; així mateix, no s’exigix la seua retirada per mitjans manuals.

La nova resolució adapta els apartats *a* i *d* del punt 4, i establix nous criteris d’autorització i impedix la retirada d’arribatges en espais protegits i de la Xarxa Natura 2000.

El manual de bones pràctiques per a la retirada d’arribatges en les platges és una ferramenta a la disposició dels ajuntaments costaners destinada a facilitar l’harmonització d’un ús saludable de la platja amb la prioritat necessària de la seua conservació i cura.

Estes restes complixen una funció de provisió de servicis ambientals, especialment en la protecció i la conservació de les nostres platges i biodiversitat, però també poden afectar les condicions de desenrotllament de l’ús habitual de les platges i el gaudi d’estes.

La Conselleria de Medi Ambient va aprovar, mitjançant la Resolució de 15 d’abril de 2024, del director general de Medi Natural i Animal, el Manual de bones pràctiques sobre la retirada de restes de posidònia (posidònia oceànica) i algueró (*Cymodocea nodosa*).

El manual es va redactar en desplegament del Decret 64/2022, de 20 de maig, del Consell, per a la conservació de prades de fanerògames marines en la Comunitat Valenciana, que, en la disposició final quinta, preveia la redacció d’este manual, en què s’establien les condicions d’autorització per a retirar arribatges, és a dir, les restes d’estes plantes marines (fonamentalment, trossos de fulles i rizomes) quan s’acumulen en les platges degut a l’efecte dels temporals.

L’aplicació d’esta resolució ha resultat molt beneficiosa per a la protecció de la costa. Per això, la Conselleria de Medi Ambient continuarà avançant en criteris de sostenibilitat, adaptant-la a les necessitats específiques d’alguns dels municipis, en cas necessari.

Fecha: 28/08/2025